हमारा समय विशेषीकरण का है: वह इस चरम पर पहुंच चुका है कि एक ही अनुशासन के अंतर्गत आने वाले कई क्षेत्र इस कदर विशेषीकृत और स्वायत्त हो गए हैं कि उनका आपस में कोई संवाद या संपर्क नहीं रह गया है। दूसरी ओर, कुछ अनुशासनों या शक्तियों का इस कदर आतंक है कि उनकी नजर बाकी सब पर रहती है कि कैसे वे उनका उपयोग या शोषण या विनियोजन कर सकें। इनमें राजनीति, विज्ञान और धर्म प्रमुख हैं। इन सभी को समग्रशील, लगभग पूर्ण और सर्वग्रासी होने का शौक-सा है। उनकी नजर साहित्य पर भी रहती है।